recursal/SuperWikiNEXT-32B huggingface dataset:
**தொன் போஸ்கோ மெட்ரிக்குலேஷன் மேல்நிலைப்பள்ளி** (Don Bosco Matriculation Higher Secondary School, Thanjavur), தஞ்சாவூரிலுள்ள ஒரு மேல்நிலைப்பள்ளி ஆகும். இப்பள்ளி திருச்சியிலுள்ள சலேசிய மாகாணத்தின் நிர்வாகத்தின் கீழ் உள்ளது. இந்நிறுவனத்தில் ஒரு மழலையர் பள்ளி, ஒரு தொடக்கப்பள்ளி, ஒரு உயர்நிலைப்பள்ளி மற்றும் ஒரு மேல்நிலைப்பள்ளி உள்ளது. இப்பள்ளியின் பயிற்று மொழி ஆங்கிலம் மற்றும் இரண்டாம் மொழி தமிழ் ஆகும்.

வரலாறு
------

அருட்தந்தை ஜார்ஜ் தொமாடிசின் தலைமையிலான தொன் போஸ்கோவின் சலேசியர்கள் 1906ஆம் ஆண்டு தஞ்சை வந்து சேர்ந்தனர். அவர்கள் ஒரு அனாதை இல்லத்திற்குப் பொறுப்பேற்றனர். பிறகு இளைஞர்களுக்காக ஒரு தொழிற்பயிற்சி மையத்தைத் தொடங்கினர். எனினும் 1928-ஆம் ஆண்டிற்குப் பிறகு தஞ்சையில் அவர்களால் தங்கள் பணியைத் தொடர முடியவில்லை. பிறகு, தங்கள் பணியைத் தொடர 1983-ஆம் ஆண்டு தஞ்சை திரும்பினர். 1983-84ஆம் ஆண்டில் இளைஞர்களுக்காக ஒரு பாடசாலையையும் 6 முதல் 10 நிலைகளைக் கொண்ட ஒரு உயர்நிலைப்பள்ளியையும் நிறுவினர். உயர்நிலைப்பள்ளி தமிழ் நாடு மெட்ரிகுலேஷன் அமைப்பைச் சார்ந்ததாகும். பின்னர் அவர்கள் 1985-86ஆம் ஆண்டில் புனித தோமினிக் சாவியோவின் பெயரால் ஒரு ஆரம்பப் பள்ளி நிறுவப்பட்டது. ஆரம்பப் பள்ளியில் 1வது மற்றும் 2வது நிலைகளுக்கு வகுப்புகள் நடைபெற்றன. 1987-ல் ஒரு புதிய கட்டிடத்தை அமைத்ததன் வழியாக இப்பள்ளி அதன் வளர்ச்சியைத் தொடர்ந்தது. 1994-95-ஆம் ஆண்டில் மேல்நிலைப்படிப்பு அறிமுகப்படுத்தப்பட்டது. ஜனவரி 24, 2008 அன்று இப்பள்ளி அதன் வெள்ளி விழாவை ஒரு மாபெரும் விழாவாகக் கொண்டாடியது.

நிர்வாகம்
---------

இந்த நிறுவனம் முதலில் சென்னையிலுள்ள சலேசிய மாகாண நிர்வாகத்தின் கீழ் இருந்தது. சலேசிய பணியின் விரிவாக்கதால் இப்பள்ளி திருச்சியிலுள்ள சலேசிய மாகாண நிர்வாகத்தின் கீழ் வந்தது. இங்குள்ள பாடசாலை முதன்மை நிர்வாகியின் தலைமையில் உள்ளது. பள்ளியின் நடவடிக்கைகள் முதல்வரால் நிர்வாகிக்கப்படுகின்றன. பள்ளி தொடங்கிய போது, போதனைகளை முற்றிலும் சலேசிய சகோதரர்கள் வழங்கினார். இப்பள்ளியின் ஆரம்ப காலத்தில் சலேசியர்களே பிரத்யேக நிர்வாகிகளாக இருந்தனர். பள்ளியிலுள்ள வகுப்பறைகளின் எண்ணிக்கை அதிகரித்தபோது இந்நிறுவனம் உள்ளூரிலுள்ள தகுதியான ஆசிரியர்களை வேலையில் அமர்த்தியது. நிர்வாகக் கடமைகளும் மெதுவாக ஆசிரியர்களுக்கும் சலேசிய சகோதரர்களுக்கும் இடையே பகிர்ந்துக்கொள்ளப்பட்டன.

மேற்கோள்கள்
-----------

1. ↑  Joseph Thekkedath(2006). "SDB India - The First Hundred Years". *Don Bosco India Centenary Souvenir*, 33-48, Bosco Information Service, Don Bosco India. 2011-02-07 அன்று அணுகப்பட்டது..
2. ↑  "A standing symbol left by a service-minded group". தி இந்து. 2006-02-05. Archived from the original on 2006-05-25.. பார்த்த நாள்: 2011-02-07.

வெளி இணைப்புகள்
---------------

* Official Website-Salesians of Don Bosco, Thanjavur பரணிடப்பட்டது 2012-07-24 at the வந்தவழி இயந்திரம்
* Thanjavur (Don Bosco), Salesian Provincial House, Trichy பரணிடப்பட்டது 2010-11-14 at the வந்தவழி இயந்திரம்
**இரா. துரைக்கண்ணு** (*R. Doraikkannu*, 28 மார்ச், 1948 - 31 அக்டோபர், 2020) ஓர் இந்திய அரசியல்வாதியும், தமிழ்நாடு சட்டமன்றத்தின் முன்னாள் உறுப்பினரும் ஆவார். இவர் அனைத்திந்திய அண்ணா திராவிட முன்னேற்றக் கழகத்தின் கட்சியின் சார்பில் 2006, 2011 மற்றும் 2016 தேர்தல்களில் பாபநாசம் தொகுதியிலிருந்து தேர்ந்தெடுக்கப்பட்டார். பிறகு அப்போதைய முதல்வர் ஜெயலலிதாவால், 2016 ஆம் ஆண்டு வேளாண் மற்றும் விலங்குகளின் அமைச்சர் பதவிக்கு துரைக்கண்ணு நியமிக்கப்பட்டார். இது இவரது முதல் அமைச்சரவை பதவியாகும்.

குடும்பம்
---------

துரைக்கண்ணு 1948 ஆம் ஆண்டு, மார்ச் 28 இல், தஞ்சை மாவட்டம் இராஜகிரியில் பிறந்தார். இவர் இளங்கலை பட்டம் பெற்றவர்.  இவருக்கு பானுமதி என்கிற மனைவியும், சிவ.வீரபாண்டியன், சண்முகபிரபு ஆகிய 2 மகன்களும், தமிழ்செல்வி, வெண்ணிலா, சத்தியா, நீலாவதி ஆகிய 4 மகள்களும் உள்ளனர்.

இறப்பு
------

கொரோனா தொற்றால், நுரையீரல் கடுமையாக பாதிக்கப்பட்டு சிகிச்சைபெற்றுவந்த இவர், சிகிச்சை பலனின்றி, சென்னையில் உள்ள ஒரு தனியார் மருத்துவமனையில், அக்டோபர் 31, 2020 அன்று இரவு 11.15 மணியளவில் உயிரிழந்தார்.

மேற்கோள்கள்
-----------

1. ↑  "துரைக்கண்ணு மரணம்: தமிழக வேளாண் துறை அமைச்சர் கொரோனா வைரஸ் தொற்றால் மரணம்". பிபிசி தமிழ் (அக்டோபர் 31, 2019)
2. ↑  "15th Assembly Members". Government of Tamil Nadu. 2017-04-28 அன்று மூலம் பரணிடப்பட்டது. 2017-05-02 அன்று பார்க்கப்பட்டது.
3. ↑  "Jayalalithaa and her 28-member Cabinet to be sworn in on May 23". *The Hindu*. 21 May 2016.. பார்த்த நாள்: 2017-05-04.
4. ↑  "Thiru. R. Doraikkannu (AIADMK)". Legislative Assembly of Tamil Nadu. 2017-05-02 அன்று பார்க்கப்பட்டது.
5. ↑  "துரைக்கண்ணு மரணம்: தமிழக வேளாண் துறை அமைச்சர் கொரோனா வைரஸ் தொற்றால் மரணம்".பிபிசி தமிழ் (அக்டோபர் 31, 2019)
**நுவேவா எசிஜா** (Nueva Ecija) என்பது பிலிப்பீன்சின் லூசோனின், மத்திய லூசோன் பிராந்தியத்தில் அமைந்துள்ள ஏழு மாகாணங்களில் ஒன்றாகும். இதன் தலைநகரம் மலோலொஸ் ஆகும். இது 1801 ஆம் ஆண்டில் ஸ்தாபிக்கப்பட்டது. இம்மாகாணத்தில் 849 கிராமங்களும், 27 மாநகராட்சிகளும் உள்ளன. இதன் தற்போதைய மாகாண சபை ஆளுநர் *க்சாரினா உமாலி* (Czarina Umali) ஆவார். இதன் மொத்த நிலப்பரப்பளவு 5,751.33 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக நுவேவா எசிஜா மாகாணத்தின் சனத்தொகை 2,151,461 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 12ஆம் மாகாணமாகவும் சனத்தொகையின் அடிப்படையில் 10ஆம் மாகாணமாகவும் காணப்படுகின்றது. அத்துடன் இம்மாகாணத்தில் இலோகானோ, தகலாகு , ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன. இங்கு 77.8% தகாலாகு மக்கள் வாழ்கின்றனர். இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 370 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 16ஆம் மாகாணம் ஆகும்.

மேற்கோள்கள்
-----------

1. ↑  "List of Provinces". *PSGC Interactive*. Makati City, Philippines: National Statistical Coordination Board. 21 ஜனவரி 2013 அன்று மூலம் பரணிடப்பட்டது. 30 December 2013 அன்று பார்க்கப்பட்டது.
2. ↑  PromdiNEWS: Bulacan celebrates 435th founding year
3. ↑  "Population of the provine". Archived from the original on 2011-07-09. 2017-01-11 அன்று பார்க்கப்பட்டது.CS1 maint: unfit url (link)
**ஜீன் எம். பென்னட்** (1930 - சூலை 18, 2008) அமெரிக்க இயற்பியலாளர் ஆவார். இவர் 1986 இல் அமெரிக்க ஒளியியல் குமுகாயத்தின் முதல் பெண் தலைவராகத் தேர்ந்தெடுக்கப்பட்டார்.

பென்னட் 1955 ஆம் ஆண்டு பென்சில்வேனியா மாநிலப் பல்கலைக்கழகத்தில் இயற்பியலில் தனது முனைவா் பட்டத்தினைப் பெற்றார், கலிபோர்னியாவில் உள்ள கடற்படை ஆயுத மையத்தில் (தற்போது கடற்படை விமான போர் மையம்) தனது வாழ்நாள் முழுவதும் செலவிட்டார். 1983-இல் "ஒளியியல் மேற்பரப்பு தர அளவீட்டுக்கான நடைமுறை கருவிகளை உருவாக்குதல் மற்றும் ஒளியியல் தொழிற்துறைக்கான அர்ப்பணிப்புமிக்க சேவை மற்றும் வழிகாட்டல்" ஆகியவற்றிற்காக SPIE தொழில்நுட்ப சாதனையாளர் விருது பெற்றார்.

1990 ஆம் ஆண்டில் அமெரிக்காவின் ஒளியியல் குமுகாயத்திலிருந்து டேவிட் ரிச்சர்ட்சன் பதக்கம் பெற்றார். 1994 ஆம் ஆண்டில் அவர் கடற்படை ஆயுத மையத்தின் ஒரு பிரபலமான ஆய்வாளர் என்ற பெயரினை பெற்றார். 1988 முதல், ரோஸ்-ஹல்மான் தொழில்நுட்ப நிறுவனம் ஒளியியலில் சிறப்பான சேவை செய்யும் ஒருவருக்கு ஆண்டுதோறும் ஜீன் பென்னட் விருது வழங்கி வருகிறது.

இவர் தனது 768வது அகவையில் 2008 சூலை 18 அன்று இறந்தார்  அப்போது அவரது வயது 78.

மேற்கோள்கள்
-----------

1. ↑  "Past Presidents of the Optical Society of America". Optic Society of America. Archived from the original on 2009-01-20. .

வெளி இணைப்புகள்
---------------

* Articles Published by early OSA Presidents பரணிடப்பட்டது 2015-03-20 at the வந்தவழி இயந்திரம் Journal of the Optical Society of America
* In Memorian: Jean M. Bennett
**நுளம்பர்** என்னும் மரபினர் கி.பி. எட்டாம் நூற்றாண்டுக்கும் 11-ஆம் நூற்றாண்டுக்கும் இடைப்பட்ட காலப்பகுதியில் தென்னிந்தியாவில் நுளம்பபாடி என்னும் பகுதியை ஆட்சி செய்த குறுநில மன்னர்கள் ஆவர். தொடக்கத்தில் நுளம்பபாடி இன்றைய ஆந்திரா, கர்நாடகா ஆகிய மாநிலங்களுக்குள் அடங்கியிருந்தது. பிற்காலத்தில் இது தமிழ்நாட்டிற்குள்ளும் விரிவடைந்தது. தொடக்ககால நுளம்பபாடி, *நுளம்பபாடி 1000* என அழைக்கப்பட்டது. விரிவடைந்த பின்னர் இது *நுளம்பபாடி 32000* எனப்பட்டது. விரிவடைந்த நுளம்பபாடியில் ஆந்திர மாநிலத்தில் உள்ள அனந்தபூர் பகுதி, கர்நாடக மாநிலத்தில் உள்ள சித்திரதுர்க்கா, தும்கூர், பெல்லாரி, பெங்களூர், கோலார் ஆகிய பகுதிகளும், தற்போது தமிழகத்தில் உள்ள தர்மபுரி, கிருட்டிணகிரி, வட ஆற்காடு மாவட்டப் பகுதிகளும் அடங்கியிருந்தன.

நுளம்ப மரபினர், கங்கர்களுக்கும், ராட்டிரகூடர்களுக்கும் அடங்கியே ஆட்சிசெய்து வந்ததாகத் தெரிகிறது. இவர்கள் தங்களைப் பல்லவர்களின் வழியைச் சேர்ந்தவர்களாகக் கூறுகின்றனர். ஏமாவதித்தூண் கல்வெட்டு மூலம் இவர்களுடைய மரபு பற்றிய சில தகவல்கள் தெரிய வந்துள்ளன. இக்கல்வெட்டில் நுளம்ப மன்னர்களாக,

1. திரிநயன பல்லவன்
2. மங்கள நுளம்பாதிராசன்,
3. சிம்மபோத்தன்
4. சாரு பொன்னீரன்
5. போலால் சோர நுளம்பன்
6. நுளம்ப மகேந்திரன்
7. ஐயப்பதேவன்,
8. அன்னிகன்
9. திலிப்பரசன்

ஆகியோரின் பெயர்கள் கிடைக்கின்றன.

இவர்கள் சில கோயில்களைக் கட்டியுள்ளனர். அவற்றில் குறிப்பிடத்தக்கவை தருமபுரி கோட்டை காமாட்சியம்மன் கோயில், தருமபுரி கோட்டை மல்லிகார்சுனர் கோயில், தருமபுரி பரவாசுதேவப் பெருமாள் கோயில்

குறிப்புகள்
-----------

1. ↑  Epigraphia Camatica,Vol.XII,C.24,28,35,36.
2. ↑  இரா. இராமகிருட்டிணன் (2016). *தகடூர் நாட்டுத் திருக்கோயில்கள்*. சென்னை: நாம் தமிழர் பதிப்பகம். பக். 91.
**இரா. தேசிகன்** (1933-27.6.1015) நுகர்வோர் பாதுகாப்பு குறித்து விழிப்புணர்ச்சியை மக்களிடையே ஏற்படுத்தப் பாடுபட்டவர்.

வாழ்க்கை
--------

தந்தை பெயர் இராகவாச்சாரி, தாயார் ரங்கநாயகி. திருவரங்கத்தில் பிறந்து, 13வயதுவரை திருநெல்வேலி மாவட்டம், தேசமாணிக்கம் என்ற இடத்தில் வளர்ந்தார். சென்னை கிருத்தவ கல்லூரியில் பி.ஏ. சேர்ந்தும் பணவசதி இல்லாததால் அவரது கல்வி இண்டர் மீடியட்டோடு நின்று போனது.

பணிகள்
------

1974 இல் ’இண்டியன் நீடில் உமன்’, ’இண்டியன் குக்கரி’ இதழ்களைத் தொடர்ந்து, ’இண்டியன் அவுஸ் ஒய்ப்’ பத்திரிகையைத் தமிழ், ஆங்கிலம், இந்தி ஆகிய மொழிகளில் வெளியிட்டார். 1977இல் முதன் முதலாகப் பெண்களுக்கு என மங்கையர் மலர் இதழை ஆரம்பித்தார். பின்பு அதை கல்கி குழுமம் வாங்கியது.

நுகர்வோர் பணிகள்
----------------

1989 முதல் நுகர்வோர் பாதுகாப்புத் தொடர்பான பணிகளில் ஈடுபட ஆரம்பித்தார். 1991ஆம் ஆண்டு டிசம்பரில் நுகர்வோர் சங்கங்களின் கூட்டமைப்பை (FEDCOT) நிறுவி அதன் தலைவரானார். தொடக்கத்தில் 17 சங்கங்கள் இதில் சேர்ந்தன. பிறகு அதன் எண்ணிக்கை 250 தாண்டியது. நுகர்வோர் விழிப்புணர்வு தொடர்பாக மாநாடுகள், கருத்தரங்குகள் ஆகியவற்றை நடத்தியுள்ளார். நுகர்வோர் சிக்கல்கள் தொடர்பாகப் பல்வேறு புத்தகங்களை எழுதியதுடன், தொலைக்காட்சித் தொடர்களையும் தயாரித்துள்ளார்.

மேற்கோள்கள்
-----------

1. ↑
2. ↑  தினமணி தீபாவளி மலர், 1999, தலைசிறந்த தமிழர்கள். பக்கம்26

* RIGHTS angle, தி இந்து, நாள்:நவம்பர் 29, 2012
**வில்லியம் டி கூலிட்ஜ்** (*Willaim D. Coolidge*, அக்டோபர் 23, 1873 - பெப்ரவரி 3, 1975) ஓர் அமெரிக்க இயற்பியலாளர். இவர் எக்சு கதிர் கருவிகளின் மேம்பாட்டில் முக்கிய பங்களிப்புகளை செய்துள்ளார். மாசாசூசெட்சின் அருகிலுள்ள அட்சன் எனும் ஊருக்கு அருகிலுள்ள ஒரு பண்ணையில் பிறந்தார். 1891 முதல் 1996 வரையிலும் எம்.ஐ.டி யில் மின் பொறியியல் பயின்றார். இரு ஆண்டுகள் அங்கு ஆய்வகத் துணைவராகப் பணிபரிந்தார். மேல்படிப்பிற்காக செருமனி சென்று லிப்சிக் பல்கலைக்கழகத்தில் முனைவர் பட்டம் பெற்றார். நாடு திரும்பி எம்.ஐ.டி. யில் வேதியியல் துறையில் பேரா. ஆர்தர் ஏ. நாய்சு அவர்களின் துணைவராக 1899 முதல் 1905 வரையிலும் பணிபுரிந்தார்.

இவர் ஜெனரல் எலக்ட்ரிக்கின் ஆய்வகச் சோதனைச்சாலையின் இயக்குனராகவும் பின் அதன் தலைவராகவும் பணியாற்றி இருக்கிறார். இவர் இழை மின் விளக்குகளில் முதல் முறையாக மெல்லிய டங்ஸ்டனாலான மெல்லிய கம்பியினைப் பயன்படுத்தினார்.இதற்கானக் காப்புரிமையினையும் பெற்றார்.

எக்சு கதிர்த் துறையில் இவரது முக்கிய பங்களிப்பு, வெப்ப எலக்ட்ரான்களை உமிழும் டங்ஸ்டன் கம்பிச்சுருளை எதிர்மின் 
முனையாக பயன்படுத்தியதாகும். இதனால் சீரான குழல் மின்னோட்டம் பெற ஏதுவாயிற்று. சிறப்பான கதிர்ப் படம் கிடைக்கிறது. இன்றளவும் பயன்பாட்டிலுள்ளன.சுழலும் நேர்மின்முனை எக்சு கதிர் குழாய் அமைத்ததும் இவரே.இதற்கான காப்புரிமை 1916-ல் பெற்றார்.

பெற்ற சிறப்புகள்;

1914 லில் இரம்போர்ட் பரிசு,

1926 ல்கோவார்ட் என் பாட் பதக்கம்,

1927 ல் எடிசன் பதக்கம்,

1927 ல் லுயிசு இ லெவி பதக்கம்,

1939 ல் ஃபாரடே பதக்கம்,

1944 ல் ஃபிராங்லின் பதக்கம் முதலியன ஆகும்.

தேசிய புகழ்பெற்றக் கண்டுபிடிப்பாளர் அரங்கிற்கும் தேர்ந்து எடுக்கப்பட்டார்.தனது 101 வயதில் இயற்கை எய்தினார்.
**நுவேவா விஸ்காயா** (Nueva Vizcaya) என்பது பிலிப்பீன்சின் லூசோனின், ககயன் பள்ளத்தாக்குப் பிராந்தியத்தில் அமைந்துள்ள ஐந்து மாகாணங்களில் ஒன்றாகும். இதன் தலைநகரம் பயோம்பொங் ஆகும். இது 1839 ஆம் ஆண்டில் ஸ்தாபிக்கப்பட்டது. இம்மாகாணத்தில் 275 கிராமங்களும், 15 மாநகராட்சிகளும் உள்ளன. இதன் தற்போதைய மாகாண சபை ஆளுநர் கார்லோஸ் எம். படிலா (Carlos M. Padilla) ஆவார். இதன் மொத்த நிலப்பரப்பளவு 3,975.67 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக நுவேவா விஸ்காயா மாகாணத்தின் சனத்தொகை 452,287 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 60ஆம் மாகாணமாகவும் சனத்தொகையின் அடிப்படையில் 31ஆம் மாகாணமாகவும் காணப்படுகின்றது. அத்துடன் இம்மாகாணத்தில் இலோகானோ, தகலாகு , ஆங்கிலம் உள்ளடங்கலாக ஆறு பிரதான மொழிகள் பேசப்படுகின்றன.

மேற்கோள்கள்
-----------

1. ↑  "List of Provinces". *PSGC Interactive*. Makati City, Philippines: National Statistical Coordination Board. 21 ஜனவரி 2013 அன்று மூலம் பரணிடப்பட்டது. 30 December 2013 அன்று பார்க்கப்பட்டது.
2. ↑  "Population of the provine". Archived from the original on 2011-07-09. 2017-01-10 அன்று பார்க்கப்பட்டது.CS1 maint: unfit url (link)
**உலக மிகுகன** வாகையாளர் போட்டி என்பது WWE க்கு சொந்தமான ஒரு தொழில்முறை மல்யுத்த போட்டி ஆகும். இது 2002 முதல் 2006 வரை மற்றும் 2010 முதல் 2013 வரை WWE இல் நடந்த சிறந்த இரண்டு வாகையாளர் போட்டிகளில் ஒன்றாகவும், 2006 முதல் 2010 வரை ஈ சி டபிள்யூவில் நடைபெற்ற மூன்று சிறந்த வாகையாளர் போட்டிகளில் ஒன்றாகவும் கருதப்படுகிறது. அதன் பிறகு இந்தப் பட்டத்திற்கான போட்டி நடைபெறவில்லை. 

2002 ஆம் ஆண்டில் ரா பிராண்டிற்காக இந்த வாகையாளர் பட்டம் அறிமுகப்படுத்தபட்டது. பின்னர் ரா மற்றும் ஸ்மாக்டவுனாகிய இரண்டும் WWE இன் கீழ் வந்ததும் இந்த வாகையாளர் பட்டம் இரண்டு நிறுவனங்களுக்குமான பொதுவான ஒன்றாக ஆனது. 2013 ஆம் ஆண்டில் நடைபெற்ற டேபிள்ஸ் லேடர்ஸ் மற்றும் சேர்ஸ் நிகழ்ச்சியில் தான் இந்த வாகையாளர் பட்டம் இறுதியாகப் பயனபடுத்தப்பட்டது. இந்த வாகையாளர் பட்டத்தினை முதல் முறையாக பெற்றவர் டிரிபிள் எச் மற்றும் இருதியாக ரேண்டி ஆர்டன் என்பவர் இந்த வாகையாளர் பட்டத்தினை வைத்திருந்தார்.

வரலாறு
------

### தோற்றம்

 பல்வேறு உலக மிகுகன வாகையாளர் பரிணாமத்தைக் காட்டும் வரைபடம். 
 முதல் பட்டத்தினைபெற்ற டிரிபிள் எச் 
எரிக் பிஷபென்பவரால் இந்த உலக மிகுகன வாகையாளர் பட்டம் முதன் முதலில் 2003 ஆம் ஆண்டில் அறிமுகப்படுத்தப்பட்டது. செப்டம்பர் 2 இல் நடைபெற்ற போட்டியில் டிரிபிள் எச் வாகையாளர் பட்டத்தினை வென்றார்.

சான்றுகள்
---------

வெளி இணைப்புகள்
---------------

* அதிகாரப்பூர்வ WWE உலக ஹெவிவெயிட் தலைப்பு வரலாறு
* மல்யுத்தம்- தலைப்புகள்.காம்: உலக ஹெவிவெயிட் தலைப்பு (WWE)
**வெடுக்குநாறிமலை ஆதி லிங்கேஸ்வரர் ஆலயம்** இலங்கையில் வவுனியா மாவட்டத்தில் அமைந்துள்ள ஒரு சிவன் கோவில் ஆகும். இக்கோவில் வவுனியா வடக்கு பிரதேச செயலாளர் பிரிவில் ஒலுமடு-பாலமோட்டை கிராமத்திலிருந்து கிட்டத்தட்ட 3 கிலோமீட்டர் தொலைவில் அமைந்துள்ள வெடுக்குநாறிமலையின் உச்சியில் அமைந்துள்ளது. கிமு 2-ஆம் நூற்றாண்டைச் சேர்ந்த இந்தப் பழமையான இந்த மலையின் வரலாறானது பல வரலாற்று சிறப்புகளைக்கொண்டு காணப்படுகின்றது.

300 மீட்டர் உயரமான வெடுக்குநாறிமலை அடிவராத்தில் கேணி, தமிழ் பிராமிய கல்வெட்டுக்கள் என்பன அதன் வரலாற்றைக் கூறுகின்றது. இம்மலையின் உச்சியில் ஆதிலிங்கேசுவரர் என்ற சிவனுடைய இலிங்கம் அமைந்துள்ளது. கிட்டத்தட்ட ஐந்து தலைமுறையினருக்கு மேலாக இப்பிரதேச மக்கள் இந்த ஆலயத்தை வழிபட்டு வருகின்றனர்.

2018 ஆம் ஆண்டில் இலங்கை தொல்லியல் திணைக்களம் மற்றும் வனவளத் திணைக்களத்தினர் இம்மலைக்கு மக்கள் சென்று வழிபாடுகளை மேற்கொள்ளத் தடை வித்தனர். ஆனாலும், உள்ளூர் மக்களின் எதிர்ப்பொனை அடுத்து, இத்தடையினை தொல்பொருள் திணைக்களத்தின் அனுமதியுடன் நெடுங்கேணி காவல்துறையினர் தற்காலிகமாக நீக்கி வழிபாடுகளை மட்டும் மேற்கொள்ள அனுமதித்தனர். ஆனாலும் கோவிலைப் புனரமைக்கவோ அல்லது புதிய கட்டடங்களை அமைக்கவோ அனுமதி மறுக்கப்பட்டுள்ளது.

மேற்கோள்கள்
-----------

1. ↑  Parker, H. (1909). *Ancient Ceylon: An Account of the Aborigines and of Part of the Early Civilisation*. London: Luzac & Co.. பக். 397, 431, 432. .
2. 1 2 3 4  "வெடுக்குநாறிமலையிலிருந்து 400 மீற்றருக்கு அப்பால் ஆலயத்தை அமைக்க அனுமதி". 5 செப்டம்பர் 2018 அன்று மூலம் பரணிடப்பட்டது. 8 செப்டம்பர் 2019 அன்று பார்க்கப்பட்டது.
3. ↑  "வெடுக்குநாறிமலை ஆதி லிங்கேஸவரர் ஆலயத்தின் வருடாந்த பொங்கல் விழா". 3 செப்டம்பர் 2019 அன்று மூலம் பரணிடப்பட்டது. 8 செப்டம்பர் 2019 அன்று பார்க்கப்பட்டது.
4. ↑  "'வெடுக்குநாறிமலை' பற்றி பேசுவதற்கு தமிழ்த் தலைமைகள் தயாராக இல்லை". 26 ஆகத்து 2018 accessdate=8 செப்டம்பர் 2019. Archived from the original on 2019-09-08. 2019-09-08 அன்று பார்க்கப்பட்டது. Missing pipe in: `|date=` (உதவி); Check date values in: `|date=` (உதவி)CS1 maint: unfit url (link)
5. ↑  "வெடுக்குநாறிமலை ஆதி லிங்கேஸ்வர் ஆலயத்தில் சிறப்பு பூஜைகள்". 11-08-2018. Archived from the original on 2018-10-13. 8 செப்டம்பர் 2019 அன்று பார்க்கப்பட்டது. Check date values in: `|date=` (உதவி)CS1 maint: unfit url (link)
கட்டு என்னும் குறிவிளையாட்டு தொன்றுதொட்டு ஆடப்படும் விளையாட்டுகளில் ஒன்று. 

குறி சொல்லும் வேலன் கட்டை வைத்துக் குறி சொன்னதாகத் தொல்காப்பியம் குறிப்பிடுகிறது. 

தலைவன் நினைவால் மனம் மொழி செயல்களில் மாறுபட்டுக் காணப்படுவது இயல்பு.   

இது செவிலிக்குத் தெரியாதபோது குறி பார்ப்பாள்.   

வேலன் குறி சொல்லுவான்.   

அப்போது அவன் இரண்டு வழிகளைக் கையாளுவான். 

ஓலைக்கட்டில் நூல் செருகச் சொல்லிக் குறி சொல்லுவான். இது ஒரு வழி.

கழங்குக் காய்களை இரண்டு இடங்களில் மாறிமாறிப் போடுவான்.   

அடையாளமிட்ட பொற்கழங்கு எந்தப் பக்கம் விழுகிறது என்று பார்த்துக் குறி சொல்லுவான்.   

மூன்று இடங்களிலும், நான்கு இடங்களிலும் போட்டு எதில் பொற்கழங்கு விழுகிறது எனப் பார்த்தும் குறி சொல்லுவான். 

இதில் கழங்குக்காய் எந்தப்பக்கம் கட்டுகிறது எனப் பார்க்கப்படும். 

குறி என்பது உண்மையில் ஒரு விளையாட்டு. எதிர்காலத்தில் நிகழப்போவதை அதனால் கணிக்கமுடியாது. ஏதோ ஒரு மன நிம்மதிக்காக விளையாடப்படும் விளையாட்டு.

இவற்றையும் பார்க்க
------------------

சங்ககால விளையாட்டுகள்

அடிக்குறிப்பு
-------------

1. ↑  
   

கட்டினும் கழங்கினும் வெறியென இருவரும்   

ஒட்டிய திறத்தால் செய்திக் கண்ணும் - தொல்காப்பியம் களவியல் 25 செவிலி கூற்று
**ஜீதன் ராம் மாஞ்சி** (*Jitan Ram Manjhi*, பி: 6 அக்டோபர் 1944) இந்தியாவின் கிழக்கு மாநிலங்களில் ஒன்றான பீகார் மாநில அரசியல்வாதியும் அம்மாநிலத்தின் 23ஆவது முதலமைச்சரும் ஆவார். ஐக்கிய ஜனதா தளத்தின் தலைவரும் முன்னாள் முதல்வருமான நிதிஷ் குமாரின் பதவி விலகலை அடுத்து இப்பொறுப்பை ஏற்றார். முன்னதாக குமாரின் அமைச்சரவையில் ஆதி திராவிடர், ஆதி திராவிடப் பழங்குடியினர் நலவாழ்வு அமைச்சராகப் பணியாற்றி உள்ளார்.

ஐக்கிய சனதா தளத்தில் இணைவதற்கு முன்னதாக மாஞ்சி இந்திய தேசிய காங்கிரசு (1990 வரை), ஜனதா தளம் (1996 வரை) மற்றும் இராச்டிரிய ஜனதா தளம் (2005 வரை) கட்சிகளில் பங்காற்றி உள்ளார். அடிக்கடி கட்சி மாறும் மூத்த அரசியல்வாதியாக, 1980 முதல் 1990 வரை காங்கிரசு கட்சியிலிருந்தும் 1996இலிருந்து 2005 வரை இராச்டிரிய ஜனதா தளத்தின் சார்பாகவும் 2005 முதல் நிகழ்காலம் வரை ஐக்கிய சனதா தளக் கட்சியிலிருந்தும் பீகார் சட்டப்பேரவைக்கு தேர்ந்தெடுக்கப்பட்டுள்ளார். பீகார் மாநில அமைச்சராக பல்வேறு முதலமைச்சர்களின் கீழ் பொறுப்பாற்றி உள்ளார்.

முதல்வர்
--------

2014ஆம் ஆண்டு பொது தேர்தலில் ஐக்கிய ஜனதா தளம் தோல்வியடைந்ததால் அந்த கட்சியின் தலைவரும் பீகார் முதல்வருமாகிய நிதீஸ்குமார் பதவி விலகினார். அப்போது அந்த அமைச்சரவையில் தாழ்த்தப்பட்டோர் துறை அமைச்சரும் நிதிஷ்குமாருக்கு நெருக்கமானவருமான மூத்த அரசியல்வாதியான இவரை பீகார் முதல்வராக நியமித்தார். இதன் மூலம் இவர் பீகாரின் 23ஆவது முதல்வராகப் பதவியேற்றார். இவரை நிதிஸ்குமார் பொம்மை முதல்வர்போல் ஆட்சி செய்ய நியமித்தார். ஆனால் இவர் அதை ஏற்கவில்லை. சட்டதிட்டங்களுக்கு உட்பட்டு ஏழைமக்களுக்காக ஆட்சி செய்ததால் இவரைத் தூக்கிவிட்டு நிதீஸ்குமாரே ஆட்சியைப் பிடிக்க முற்பட்டர். இதற்கு இந்திய உச்ச நீதிமன்றம், அம்மாநில ஆளுநரும் ஒத்துக்கொள்ளவில்லை. இவரே இன்னொரு தடவை பெரும்பான்மையை நிரூபிக்கவேண்டும் என்று கேட்டுக்கொண்டார்கள். ஆனால் இவர் தனது பதவியை 2015ஆம் ஆண்டு 2ஆம் தேதி அன்று துறந்தார்.

புது கட்சி
----------

2015 ஆம் ஆண்டு மே மாதம் 9 ஆம் திகதி அன்று இவர் *ஹிந்துஸ்தானி அவாம் மோர்ச்சா* என்ற புதிய கட்சியைத் துவங்கினார்.

மேற்சான்றுகள்
-------------

1. 1 2  Ghosh, Deepshikha (20 May 2014). "I'm No Rubber Stamp,' Says Nitish Kumar's Successor Jitan Ram Manjhi". Patna: என்டிடிவி. 20 May 2014 அன்று பார்க்கப்பட்டது. Italic or bold markup not allowed in: `|publisher=` (உதவி)
2. ↑  Kumar, Prabhakar (19 May 2014). "Nitish Kumar's close aide Jeetan Ram Manjhi named new Bihar chief minister". IBN Live. 19 May 2014 அன்று மூலம் பரணிடப்பட்டது. 19 May 2014 அன்று பார்க்கப்பட்டது.
3. ↑  "Lalu's RJD announces support to Jitan Ram Manjhi's JD(U) government in Bihar". *Economic Times*. 22 May 2014. 30 May 2014 அன்று பார்க்கப்பட்டது.
4. ↑  "Bihar CM Jitan Ram Manjhi expelled from JD(U)". *ABP Live*. Patna.
5. ↑  அரசியல் கட்சி தொடங்கினார் மாஞ்சி: பிஹார் சட்டமன்றத் தேர்தலில் தனித்துப் போட்டி﻿﻿ இந்து தமிழ் 9. மே 2015
இளந்தேவன1ர் சங்ககாலப் புலவர்களில் ஒருவர். நான்கு பாடல்கள் அவர் பாடியனவாகச் சங்கநூல்களில் காணப்படுகின்றன. அவை அகநானூறு 58, 298, 328, நற்றிணை 41 ஆகியவை.

பாடல் தரும் செய்திகள்
---------------------

### அகநானூறு 58

* இது குறிஞ்சித்திணைப் பாடல்

தலைவன் தலைவியை அவள் வீட்டிலிருந்து வெளியிடத்துக்கு அழைத்துவந்து அவளைத் துய்க்கிறான். தலைவி மகிழ்கிறாள். பின் தலைவி தலைவனிடம் கூறுகிறாள்.

என் வளைக்கையால் உன்னை வளைத்துக்கொண்டேன். நீ என் மார்பகம் அமுங்கும்படி புல்லினாய். இனிமையாக உள்ளது. ஆனால் வீட்டுக்குப் போனபின் வாடைக் காற்று வீட்டு மரத்தை வளைத்துக் கொண்டு வீசும்போது எல்லாரும் புலித்தோல் படுக்கையில் உறங்கும்போது நான் உன்னை நினைக்கும்போது நான் நலிவதை எண்ணிப் பார்ப்பாயா?

இது பாடல் தரும் செய்தி.

#### பழக்கம்

* 'வரி அதள் படுத்த சேக்கை'

கூதிர் காலத்தில் குறிஞ்சிநில மக்கள் வரிப்புலித் தோலில் உறங்குவர்.

### அகநானூறு 298

* இது குறிஞ்சித்திணைப் பாடல்

யானை நடமாடும் நள்ளிரவில் நள்ளிரவில் தலைவன் வந்தான். தலைவியின் தாயும் தந்தையும் உறங்கவில்லை. தலைவிக்கு இது இனிமையானதுதான். என்றாலும் அவள் உயங்குகிறாள். இது பாடல் தரும் செய்தி.

#### தொல்காப்பியம்

'உயாவே உயங்கல்' என்பது தொல்காப்பியம். உயா = உயிர்ப்பு இல்லாமல் (பேச்சு மூச்சு காட்டாமல்) மனம் வருந்தல். உயங்கல் = உடல் படும் துன்பம். (தொல்காப்பியம் உரியியல் 71)

#### உவமை

கடலில் ஞாயிறு தோன்றுவது போல வேங்கை மரம் பூத்துக் குலுங்கும்.

### அகநானூறு 328

* இது குறிஞ்சித்திணைப் பாடல்

மூங்கிலைத் தின்ற பெண்யானை வாழைத் தோப்பில் தூங்கும்போது ஆண்யானை தடவிக்கொடுக்கும். அது போல நள்ளிரவில் வந்த தலைவன் தலைவியை அணைத்துக்கொண்டான். அவளை முயங்க முயங்க இன்பம் அள்ளுகிறது - என்கிறான் தலைவன். இது பாடல் தரும் செய்தி.

#### பழந்தமிழ்

பாடலில் காணப்படும் பழந்தமிழ்ச் சொற்களில் சில.

* துனி = ஊடலின் உச்சக் கட்டம்
* நண்பு = ஆண் பெண் உறவால் அமைந்த தொடர்பு, நட்பு = தோழமைத் தொடர்பு
* தெற்றாகுதல் = தெளிவாகுதல்
* நற்கு = நன்கு

### நற்றிணை 41

இது பாலைத்திணைப் பாடல். தலைவன் பொருள் தேடச் செல்ல விழைகிறான். தலைவி ஒப்புதல் தர விரும்பவில்லை. தோழி உலகியலைக் கூறித் தலைவியை ஏற்றுக்கொள்ளுமாறு செய்கிறாள்.

தோழி! நீ நெய் ஊற்றிச் சமைப்பாய். அப்போது உன் நெற்றி வேர்க்கும். அந்த வேர்வையை நீ உன் நெய்க்கையால் துடைத்துக்கொள்வாய். நெய்யோடு கூடிய அந்த நெற்றி வியர்வை அவருக்கு மிக விருப்பம். பொருள் தேடச் சென்ற காட்டில் யானை கலக்கிய சேற்று நீரை உண்ணும் அவர் உன் நெற்றி வேர்வையைச் சுவைக்க வந்துவிடுவார். கவலை வேண்டாம் என்கிறாள் தோழி.
நுண்கணிதத்தில் **வகையிடலில் மாறிலிப் பெருக்கல் விதி** (*constant factor rule in differentiation* அல்லது *The Kutz Rule*), ஒரு சார்பை வகையிடும் போது அதில் கெழுக்களாக உள்ள மாறிலிகளை வகையீட்டுக் குறியின் வெளியே கொண்டுவந்த பின் மீதமுள்ள சார்பினை மட்டும் வகையிட வழிவகுக்கிறது. இது வகையிடலின் நேரியல்பின் ஒரு பகுதியாகும்.

{\displaystyle g(x)=k\cdot f(x)} என்ற சார்பில் *k* ஒரு மாறிலி எனில்,
வகையிடலின் மாறிலிப் பெருக்கல் விதிப்படி இதன் வகைக்கெழு:

{\displaystyle g'(x)=k\cdot f'(x)}

நிறுவல்
-------

வகையிடலின் அடிப்படைக் கொள்கைகளின்படி:

{\displaystyle g'(x)=\lim \_{h\to 0}{\frac {g(x+h)-g(x)}{h}}}
{\displaystyle g'(x)=\lim \_{h\to 0}{\frac {k\cdot f(x+h)-k\cdot f(x)}{h}}}
{\displaystyle g'(x)=\lim \_{h\to 0}{\frac {k(f(x+h)-f(x))}{h}}}
{\displaystyle g'(x)=k\lim \_{h\to 0}{\frac {f(x+h)-f(x)}{h}}\quad {\mbox{(\*)}}}
{\displaystyle g'(x)=k\cdot f'(x)} இது வகையிடலின் மாறிலிப் பெருக்கல் விதியை லாக்ராஞ்சியின் குறியீட்டில் தருகிறது.
லைப்னிட்சின் குறியீட்டில் இவ்விதி:

{\displaystyle {\frac {d(k\cdot f(x))}{dx}}=k\cdot {\frac {d(f(x))}{dx}}.}
இவ்விதில் *k*=-1 எனக் கொண்டால்:

{\displaystyle {\frac {d(-y)}{dx}}=-{\frac {dy}{dx}}.}

குறிப்பு
--------

*k* என்பது ஒரு மாறிலியாக இருந்தால் மட்டுமே அதை, மேலே தரப்பட்டுள்ள நிறுவலில் (\*) குறியுள்ள எல்லையின் வெளியே எடுக்க இயலும்.

*k* இன் மதிப்பு *x* -ஐச் சார்ந்ததது எனில் *k(x+h)* = *k(x)* என எடுத்துக்கொள்ள முடியாது. அந்நிலையில் பெருக்கல் விதியைப் பயன்படுத்த வேண்டியிருக்கும்.

எளிய எடுத்துக்காட்டுகள்
-----------------------

* {\displaystyle f(x)=3x^{2}} எனில்,

{\displaystyle {\frac {d(3x^{2})}{dx}}=3\cdot {\frac {d(x^{2})}{dx}}}
* {\displaystyle f(x)=5sinx} எனில்,

{\displaystyle {\frac {d(5sinx)}{dx}}=5\cdot {\frac {d(sinx)}{dx}}}

உசாத்துணைகள்
------------

* கணிதவியல், மேனிலை - முதலாம் ஆண்டு, தொகுதி - 2 பரணிடப்பட்டது 2015-07-02 at the வந்தவழி இயந்திரம், தமிழ்நாட்டுப் பாடநூல் கழகம். பக்கம் 76.
**கொட்டாஞ்சேனைக் கலவரம்** (*Kotahena riots*) என்பது இலங்கையில் 1883ம் ஆண்டு கொழும்பு நகரில் கொட்டாஞ்சேனைத் தெருக்களில் பௌத்தரும், கத்தோலிக்கரும் ஒருவரோடொருவர் சண்டையிட்டுக் கொண்ட நிகழ்வு ஆகும். இலங்கையில் இரு இனங்களுக்கிடையில் இடம்பெற்ற முதலாவது மோதலாகவும் இது கொள்ளப்படுகின்றது.

பௌத்தர்களின் மதமாற்றம்
----------------------

கிறித்தவ நிறுவனங்களின் மிசனரி நடவடிக்கைகளால் பௌத்தர்கள் மனவேதனை அடைந்தனர். கிறித்தவர்கள், பௌத்தர்கள் என்ற சமய வேறுபாடு ஒருபுறமிருக்க பௌத்த சிங்கள எழுச்சியாளர்களை கிறித்தவருக்கெதிராக தூண்டிய விடயம் கிறித்தவர்களின் அரசியல், பொருளாதார அந்தஸ்து உயர்ந்த நிலையில் இருந்தது என்ற காரணத்தையே பெரிதும் ஆதாரமாகக் கொள்கின்றனர்.

பௌத்த மறுமலர்ச்சி இயக்க எழுச்சி
-------------------------------

பௌத்த மறுமலர்ச்சி இயக்கங்கள் எழுச்சிபெற கிறித்தவ எதிர்ப்புணர்வு மக்கள் மத்தியில் பரப்பப்பட்டது. பௌத்த இனத்தைச் சேர்ந்த சிறு வணிகர்கள், அரச உத்தியோகத்தர்கள், எழுத்தாளர்கள், பத்திரிகையாளர்கள் போன்ற பிரிவினர் பௌத்த எழுச்சியை ஆதரித்து கிறித்தவ மேலான்மைக்கெதிராக செயல்பட்டனர்.

மத உணர்வுகள் தூண்டப்படல்
------------------------

1883 கலவரத்தின் முன்னர் மத உணர்ச்சிகள் தூண்டப்பட்டன. அதற்கான செயல்வடிவங்களும் தரப்பட்டன. மிட்டுவத்தை குணானந்ததேரர், ஈஸ்டர் பண்டிகைகளின்போது கொட்டாஞ்சேனை கிறித்தவர்களின் புனித தேவாலயத்திற்கு அருகில் பௌத்த வழிபாட்டு நிகழ்ச்சிகளை ஒழுங்கு செய்து நடத்தியதிலிருந்தே இரு சமயப்பிரிவினரும் கொழும்பு வீதியில் அன்று மோதிக் கொண்ட சம்பவம் நடந்தது.

உசாத்துணை
---------

* *அனஸ் எம். எஸ். எம், அமீர்தீன். வீ, வஸீல் ஏ. ஜே. எல்* - இலங்கையில் இனக்கலவரங்களும் முஸ்லிம்களும், மே 2003 ISBN 955-97264-2-0
* *ஆனந்தகுருகே டப்ளியு. பீ.* - தர்மபாலலிப்பி (சிங்கள மூலம்) 1965
* *N. Robert Kearney* (1970) - The 1915 Riots in Ceylon in The Jurnal of Asian Studies Vol XXIX Nov. 2 Feb.
**தமிழ்ச் செப்பேடுகள்**, பல்வேறு தென்னிந்திய அரச மரபினரால், தனிப்பட்டவர்களுக்கும், பொது நிறுவனங்களுக்கும் வழங்கப்பட்ட, ஊர்கள், வேளாண்மை நிலங்கள் மற்றும் வேறு கொடைகள் குறித்த பதிவுகள் ஆகும்.  தமிழ் நாட்டின் வரலாற்றை மீளுருவாக்கம் செய்வதில் இச் செப்பேடுகள் பற்றிய ஆய்வுகள் முக்கியமானவை ஆகும். தமிழ்ச் செப்பேடுகள் தொடர்பான கொடைகள் கி.பி 10 ஆம் நூற்றாண்டு தொடக்கம் 19 ஆம் நூற்றாண்டு வரையிலான காலப்பகுதியைச் சேர்ந்தவையாகக் காணப்படுகின்றன. இவை பெரும்பாலும், சாளுக்கியர், சோழர், விசயநகர அரசர்களின் காலத்தைச் சேர்ந்தவை. மத்தியகாலத் தென்னிந்தியாவின் சமூக நிலை பற்றி அறிவதற்கு உதவுவதால் இவை கல்வெட்டியல் தொடர்பில் மிகப் பெறுமதியானவை. அத்துடன், தென்னிந்திய அரச மரபினர் தொடர்பான வரலாற்றில் காணப்படும் இடைவெளிகளை நிரப்புவதிலும் இவை பெரிதும் துணை புரிகின்றன.

தென்னிந்தியக் கல்வெட்டுக்கள்
----------------------------

பெரும்பாலான தமிழ் நாட்டுக் கல்வெட்டுக்கள் தமிழிலேயே வெட்டப்பட்டுள்ளன. ஆனால் 6 ஆம் நூற்றாண்டு தொடக்கம் கல்லில் வெட்டப்பட்ட கல்வெட்டுக்கள் சமசுகிருத மொழியிலும் உள்ளன. சில இரு மொழியிலும் உள்ளன. கடந்த 120 ஆண்டுகளில் பல நூற்றுக்கணக்கான கல்வெட்டுக்கள் தென்னிந்தியாவில் கண்டுபிடிக்கப்பட்டுள்ளன. பேராசிரியர் ஈ. ஆழ்ச்சு (E. Hultzsch), மதராசு அரசின் கல்வெட்டியலாளராக பணியேற்றதன்பின், 1886 ஆம் ஆண்டின் பிற்பகுதியில் இருந்து தென்னிந்தியக் கல்வெட்டுக்களை முறையாகச் சேகரிக்கத் தொடங்கினார்.

மிகப் பழைய செப்பேடு கி.பி 10 ஆம் நூற்றாண்டைச் சேர்ந்தது. லேடன் செப்பேடுகள், முதலாம் இராசேந்திர சோழனின் திருவாலங்காட்டுச் செப்பேடு, சுந்தர சோழனின் அன்பில் செப்பேடு, வீரராசேந்திர சோழனின் கன்னியாகுமரிச் செப்பேடு, என்பவை கண்டுபிடித்து வெளியிடப்பட்டவற்றுள் அடங்குவனவாகும்.

இவற்றையும் பார்க்கவும்
----------------------

* செப்பேடுகள்
* வட்டெழுத்து
* இந்தியக் கல்வெட்டுக்கள்
* லகுனா செப்பேடு
* இந்தியச் செப்பேடுகள்

மேற்கோள்கள்
-----------

1. ↑  "Nature and Importance of Indian Epigraphy - Chapter IV". 2007-03-14 அன்று பார்க்கப்பட்டது.
2. ↑  "History and Culture of Tamil Nadu : As Gleaned from the Sanskrit Inscriptions". 2007-03-14 அன்று பார்க்கப்பட்டது.
ஐதரசன் வானொலி மீடிறன் வெளியிடும் ஐதரசன் மேசர்
**கதிர்வீச்சின் தூண்டப்பட்ட உமிழ்வால் செறிவூட்டப்பட்ட மீயலை**. ( *Microwave Amplification by Stimulated Emission of Radiation* ) லேசர் செயல்படும் தத்துவத்தின் அடிப்படையிலேயே மேசரும் செயல்படுகிறது. லேசரில் இருந்து வெளிப்படும் கதிர் கண்ணுரு ஒளியின் அலைநீளத்திலும் மேசரில் இருந்து வெளிப்படும் கதிர் மீயலையின் அலைநீளத்திலும் உள்ளது. 1954 - ஆம் ஆண்டு சாள் டெளன்சு ( *Charles Townes* )என்ற அமெரிக்க இயற்பியலாளரால் வடிவமைக்கப்பட்டது. இந்த அறிவியல் வேலைக்காக டெள்ன்சுக்கு 1964 - ஆம் ஆண்டு நோபல் பரிசு வழங்கப்பட்டது.

மேசரின் பயன்பாடுகள்
-------------------

**மேசர் பெருக்கிகள்** செறிவு-குறைந்த சைகைகளைப் பெருக்கம் செய்யவும் வானொலியலைத் தொலைநோக்கியிலும் செயற்கைக்கோள் தகவல் தொடர்பு, வானொலியலை விண்ணியல், ரேடார், மீயலை நிறமாலையியல் ஆகிய துறைகளிலும் பயன்படுத்தப் படுகின்றன.

ஆதாரம்
------

**இயல்பியல் களஞ்சியம்** -- பக். 63—ப.க. பொன்னுசாமி -- சென்னைப் பல்கலைக்கழகம்—1997 பதிப்பு.

இப்பக்கத்தில் பயன்படுத்தப்பட்ட கலைச்சொற்கள்
-------------------------------------------

* மேசர் பெருக்கி = Maser Amplifier
* வானொலியலைத் தொலைநோக்கி = Radio Telescope
* செயற்கைக்கோள் தகவல் தொடர்பு = Satellite Communication
* வானொலியலை விண்ணியல் = Radio Astronomy
* மீயலை நிறமாலையியல் = Microwave Spectroscopy
**மிதிவெடிகள்** அல்லது **கண்ணிவெடிகள்** (About this soundஒலிப்பு (உதவி·தகவல்)) ஒருபோதும் தூங்குவதில்லை மலிவானவை என்பதால் யுத்தத்தில் பெருமளவிற் பாவிக்கப்பட்டது. கிளைமோர் மிதிவெடிகள் நிலத்தில் மேல் வைக்கப்படுபவை. இவை தவிர ஏனையவை பொதுவாக நிலத்தில் ஒருசில செண்டிமீட்டர் ஆழத்திலேயே புதைக்கப்படுபவை. எனினும் மிதிவெடி அகற்றுபவர்கள் பெரும்பாலும் 15 சென்டிமீட்டர் (6 அங்குலம்) வரை நிலத்தைச் சோதனை செய்து மிதிவெடிகள் அற்றது என்பதை உறுதி செய்துகொள்வர். மிதிவெடிகள் மிதிப்பதால் வெடிப்பவை ஆகவேதான் அவை மிதிவெடிகள் என்று அழைக்கப்படுகின்றது. ஜெய்ஹிந்த்,கோ போன்ற திரைப்படங்களில் வருவது போல மிதித்து எடுக்கும் போது வெடிப்பவை அல்ல, அப்படியாயின் அவை மிதித்து எடுத்தால் வெடி என்றவாறு அல்லவா அழைக்கவேண்டும். கிளைமோரில் உருக்கு உருளைகள் பொருத்தப்பட்டு எதிரியின் பக்கம் எனக்குறிப்பிடப்பட்ட ஓர் திசையில் வெடிக்கும். இவை *ஒரு தடவை வெடித்தால் நூறுதடவை வெடிப்பது* போல் உருக்கு உருளைகள் சிதறிச் சேதத்தை உண்டுபண்ணும். சர்வதேச நியமங்களுக்கு ஏற்ப மிதிவெடிகள் நிலத்தில் புதைக்கப்படும்போது ஓர் தளக்கோலத்திற் புதைக்கப்பட்டு அவை உரியமுறையில் பதிவு செய்யப்படும். இவை பின்னர் மிதிவெடிகளை அகற்றுவதற்கு உதவியாக இருக்கும். இலங்கையில் இலங்கை இராணுவத்தினர் புரிந்துணர்வு ஒப்பந்ததின் பின்னர் ஐக்கிய நாடுகள் அபிவிருத்தித் திட்டத்தின் மிதிவெடி நடவடிக்கைப் பிரிவிற்குக் மிதிவெடி புதைக்கப்பட்ட அறிக்கைகளைக் கையளித்தனர்.

##### மிதிவெடியின் வடிவங்கள்

* கனவுரு வடிவம் (ஜொனி 95)
* உருளை வடிவம் (ஜொனி 99, மேஜர் இளவழுதி, பி4எம்கே1, விஎஸ் 50)

##### மிதிவெடியின் நிறங்கள்

* பச்சை (ரைப் 72)
* மண்ணிறம் (பீ4எம்கே1, விஎஸ் 50)

விடுதலைப் புலிகள் பிளாஸ்டிக் கதிரைகள், ஏனைய பிளாஸ்டிக் பொருட்களை உருக்கி மிதிவெடிகளைத் தயார்செய்ததால், விடுதலைப் புலிகளின் மிதிவெடிகளை நிறங்கள் ஊடாக அடையாளம் காண்பது கடினமானதாகும்.

மிதிவெடிகள் இரண்டு வகைப்படும்

##### மனிதர்களுக்கு எதிராவை

இராணுவரீதியாக போரில் ஒருவரைக் கொல்வதை விட காயப்படுத்துவது உளரீதியாகவும் (காயப்பட்டவர் சண்டையில் ஈடுபடுவரின் பக்கத்திற்கே கொண்டுவரவேண்டி இருப்பதாலும் அவர் வரும் போது ஆ, ஊ என ஒலி எழுப்புவதாலும்) ஆட்பலரீதியாகவும் (காயப்பட்டவருடன் காயப்பட்டவர்களைத் தூக்குவதற்கு ஆட்கள் தேவைப்படுவதால்) சண்டையில் ஈடுபடுவர்களில் பலம் குறைவடைகிறது. இலங்கையில் இவையே மிகப்பெருமளவிற் பாவிக்கப்பட்டது. மனிதர்களுக்கு எதிரான மிதிவெடிகள் மனிதர்களுக்கு மாத்திரம் அல்லாமல் பசுக்களிற்கும் பாதிப்பை உண்டு பண்ணும்.

இலங்கையிற் பாவிக்கப்பட்டவை

* ஜொனி 95, ஜொனி 99 (ரங்கன்), ஜொனி மின்சார மிதிவெடி
* மேஜர் இளவழுதி
* பாக்கிஸ்தானிய பி4எம்கே1
* விஎஸ் 50
* ரைப் 72
* எம் 969
* கிளைமோர்

#### வாகனங்களுக்கு எதிரானவை

இவை பெரும்பாலும் கவச வாகனங்களை இலக்கு வைத்தே நிலத்தில் புதைக்கப்படுபவை, என்றாலும் வாகனங்கள் சென்றாலும் வெடிக்கூடியவை. அமெரிக்க எம் 15 போன்றவை சுமார் 100 கிலோ எடைக்கு மேற்பட்டால் மாத்திரமே வெடிக்கூடியவை, எனவே மனிதர்கள் நடந்து போனாலும் வெடித்தல் நிகழாது. எனினும் ஏனையவற்றில் வெடித்தலை ஆரம்பிப்பது மனிதர்களுக்கு எதிரான மிதிவெடி என்பதால் மனிதர்கள் போனாலும் வெடிக்ககூடியவை. இவை கூடுதலான வெடிபொருட்களைக் கொண்டிருப்பதால் பாரிய சேதத்தை உண்டுபண்ணும் ஆயினும் இவை எண்ணிக்கையிற் குறைவாகவே இலங்கையிற் காணப்படுகிறது.

இலங்கையிற் பாவிக்கப்பட்டவை

* அம்மான்
* அம்மான் 2000
* சலாகை
* எம் 15

மேலதிக வாசிப்பு
---------------

* மிதிவெடி அபாயக் கல்வி
தமிழர் பெரும்பாலும் பயன்படுத்தும் பொருட்களை விற்பனை செய்யும் கடை **தமிழ்க்கடை** எனப்படும். இந்த சொல்லாடல் தமிழர் குடிபுகுந்து வாழும் மேற்கு நாடுகளிலேயே பெரும்பாலும் வழங்குகிறது. மரக்கறிகள், கடலுணவுகள், பலசரக்குகள், குடிபானங்கள், சமைத்த உணவுகள், சடங்குப் பொருட்கள், இதழ்கள், நூல்கள், திரைப்படங்கள் என பலதரப்பட்ட அன்றாட வாழ்வியலுக்கு அவசியமான பொருடகள் தமிழ்க்கடைகளில் விற்பனை செய்யப்படுகின்றன. உடைகள், நகைகள், தளவாடங்கள், இலத்திரனிய கருவிகள், இதர சேவைகளையும் தமிழ்க்கடைகள் தருகின்றன. 

பணமாற்று செய்வது, தொலைபேசி அட்டை விற்பனை, நிகழ்ச்சி அனுமதிச்சீட்டு விற்பனை ஆகியவையும் தமிழ் கடைகளில் நடைபெறும்.

புகலிட தமிழர் சமூகங்களும் தமிழ்க்கடையும்
----------------------------------------

தமிழர் புதிதாக ஒரு இடத்துக்கு கணிசமான அளவு குடிபெயர்ந்த பின்பு அவர்களின் தேவைகளை முன்வைத்து தமிழ்க்கடைகள் தொடங்கப்படுகின்றன. தமக்கு பரிச்சயமான, விருப்பமான பொருட்களை பெற தமிழ்க்கடைகள் உதவுகின்றன. சிறிய தமிழ்ச் சமூகங்கள் இருக்கும் இடங்களில் தமிழ்க்கடைகள் ஒரு சந்திப்பு இடமாகவும் இருக்கின்றன. 

பொருள் விற்பனைத் துறை பெரும் கம்பனிகளால் ஆதிக்கப்படிருக்கும் மேற்கு நாடுகளில் தமிழ்க்கடை சிறு வியாபாரிகள் அந்த சந்தையின் ஒரு சிறு பிரிவைப் பெற்றிருப்பதைக் காட்டுகிறது. எனினும் மக்கள் தொகை உயரும் பொழுது பல தமிழ்க் கடைகள் போட்டி போட்டு தொடங்கப்படுகின்றன. சில பெரும் கம்பெனிகளாகவும் வளர முடிகிறது. இப்படி நிகழும் பொழுது விற்பனையாளர் வாடிக்கையாளர் தொடர்பு பிற எந்த வணிகத் தொடர்பாடல் போலவே நிகழுகிறது.

இவற்றையும் பாக்க
----------------

* தமிழர் பொருளாதாரம்
* இலங்கைப் பொருட்கள் புறக்கணிப்பு
ஐ.இராட்சிய இராணுவ பொறியியலாளர் ஈராக்கில் மிதிவெடியினை செயலிழக்கச் செய்வது
**மிதிவெடி நடவடிக்கை** *(mine action)* என்பது நிலத்தில் புதைக்கப்பட்டிருக்கும் மிதிவெடி(கண்ணிவெடி)களை அகற்றுவதோடு பாதிக்கப்பட்ட பகுதிகளுக்கு அருகில் இருக்கும் மக்களை இவ்அபாயத்தைத் தவிர்ப்பது பற்றி அறிவூட்டும் நடவடிக்கையும் மிதிவெடிகள் அற்ற உலகை உருவாக்குவதும் ஆகும்.

மிதிவெடி நடவடிக்கையானது நிலக்கண்ணிவெடிகளை மாத்திரம் அன்றி பலநாடுகளில் வெடிக்காத வெடிபொருட்கள்(UXO), சூழ்ச்சிப் பொறிகள் போன்றவற்றையும் அகற்றுவதாகும்.

இன்று மிதிவெடி நடவடிக்கையானது "யுத்ததினால் கைவிடப்பட்ட வெடிபொருட்களை" மற்றும் வெடிக்காத வெடிபொருட்கள் அகற்றுவதாகும்.

### மிதிவெடி நடவடிக்கையின் முக்கிய அம்சங்கள்

* மிதிவெடிகளை அகற்றுதல் மிதிவெடிகள், சூழ்ச்சிப் பொறிகள் மற்றும் யுத்தத்தினால் கைவிடப்பட்ட வெடிகளை அகற்றி அழித்தல்.

நகொர்னொ கரபாஃக்கில் பாடசாலை மாணாவர்களுக்கு மிதிவெடி மற்றும் வெடிக்காத வெடிபொருட்கள் பற்றி அறிவூட்டும் ஒட்டிகள்.
* மிதிவெடி அபாயக் கல்வியை மக்களுக்கு வழங்கி உயிர் மற்றும் உடலாபத்துக்களைக் குறைத்தல்.
* பாதிக்கப்பட்டவர்களிற்கு மருத்துவ மற்றும் மீண்டும் சமுதாயத்தில் வாழ உதவிகளை வழங்குதல்.
* மிதிவெடிகளைத் தயாரித்தல், விற்பனை செய்தல், இறக்குமதி செய்தல் மற்றும் பாவித்தலை நிறுத்துதல்.
* ஆயுதக் கிடங்கில் உள்ள மிதிவெடிகளை அழித்தல்.
இக் கட்டுரை **தமிழ்ச் சமூகத்தில் பெண் உரிமை** எவ்வாறு பேணப்படுகிறது என்பது பற்றியதாகும். தமிழ்ச் சமூகத்தில் பெண்களின் உரிமை கால அடிப்படையிலும், உள் பிரிவுகள் அடிப்படையிலும் பெரிதும் வேறுபடுகிறது.

பண்டைத் தமிழகத்தில் தமிழகத்தில் பெண் உரிமைகள் ஓரளவு பேணப்பட்டது என்றும், இடைகாலத்தில் அது பறிக்கப்பட்டு, தற்காலத்தில் மீண்டும் உறுதிசெய்யப்படுவதென்பது ஒரு பார்வை. இதை மறுத்து தமிழ்ச் சமூகத்தில் பெண்கள் தொடர்ந்து ஆண் ஆதிக்கதுக்கு உட்பட்டே இருந்தனர் என்றும் தற்காலத்திலேயே பெண் உரிமைகளில் பெரும் மாற்றம் நிகழுகின்றது என்பதும் இன்னோர் பார்வை.

பண்டைத் தமிழ் சமூகத்தில் பெண் உரிமை
-----------------------------------

சங்க இலக்கியங்களில் குறிப்பிடத்தக்க ஆக்கங்கள் பெண் புலவர்காள் செய்யப்பட்டவை. மொத்த புலவர்களுடன் ஒப்புடுகையில் பெண்களின் பங்கு மிகச் சிறிதே. எனினும் இது ஒரு பெண்கள் அக்கால சமூகத்தில் கல்வி, கலைகள் ஆகியவற்றில் மேன்மை பெறமுடியும் என்பதைக் காட்டுகிறது.

தமிழ்ச் சமூகத்தில் உள்ள பெண் தெய்வ வழிபாடும், பெண்கள் இழிவு நிலையில் வைத்திருக்கப்படவில்லை என்பதற்கு சான்றாக கொள்ளப்படுகிறது. பெரும்பான்மைச் சமயங்கள் அனைத்து அதிகாரங்களையும் கொண்டை இறையை ஆணாக மட்டும் சித்தரிக்கையில், பெண் தெய்வ வழிபாடு ஒரு வேறுபட்ட சிந்தனையை சுட்டி நிக்கிறது.

இவற்றை விடுத்து பண்டைத் தமிழ்ச் சமூகத்தில் பெண் உரிமைகள் அவ்வளவு மேசமாக இருக்கவில்லை என்பதற்கு குறிஞ்சி, நெய்தல், முல்லை, பாலை திணைகளைச் சாந்த பெண்கள் பொருள் ஈட்டுவதில் முக்கிய பங்களித்தமை சுட்டப்படுகிறது. இந்த "நிலப்பகுதிகளில் வாழ்ந்த மக்களிடம் ஆண் பெண் வாழ்வு சமத்துவமாகத்தான் இருந்ததென்று தெரிகின்றது. குறவர்கள் வேட்டையாடப் போவதுபோலக் குறத்திகள் குறிசொல்லுவதற்கும், மலைபடு திரவியங்களை விற்பதற்கு புறப்பட்டு விடுவார்கள். மீனவர்கள் மீன் பிடிக்கச் செல்லுவார்கள். மீனவப் பெண்கள் மீன்களைக் கொண்டு போய் விற்பனை செய்து வேறு பண்டங்களை வாங்கி வருவார்கள். முல்லைநில ஆயார்கள் மாடு ஆடுகளைப் பாதுகாப்பார்கள்; ஆய்ச்சியர்கள் தயிர், பால், வெண்ணெய் நிலங்களுக்குக் கொண்டுபோய் விற்பனை செய்து வருவார்கள்."."

உயர் சாதிகளிடம் பெண்ணைக் கூடிய கட்டுப்பாட்டுகுள் வைத்தினர். "பெண்கள் ஆண்களுக்கு அடங்கி நடப்பதே நீதி - கற்பு - இல்லற தர்மம் ஏன்று கருதப்பட்டது."

### தொல்காப்பியத்தில் பெண் அடிமைத்தனம்

அச்சமும் நாணும் மடனும் முந்துறுத்தல்
நிச்சமும் பெண்பாற்கு உரிய என்ப
"பயமும் நாணமும் அறியாமையும் முற்பட்டு நிற்றல் எப்பொழுதும் பெண்களுக்கு உரிய குணம்".

முந்நீர் வழக்கம் மகடூஉவோடு இல்லை
எண்ணரும் பாசைறைப் பெண்ணொடு புணரார்
### திருக்குறளில் பெண் அடிமைத்தனம்

பொத்மறையாக கருதப்படும் திருக்குறளிலும் திருவள்ளுவர் "பெண்கள் இல்லறத்தை நன்றாக நடத்துவதற்குத்தான் உரியவர்கள்; பொது வாழ்க்கையில் பங்குகொள்ள உரியவர்கள் அல்லர் என்றுதான் கருதுகிறார்."

இல்லாள்கண் தாழ்ந்து இயல்பின்மை எஞ்ஞான்றும்
நல்லாருள் நாணுத் தரும்
இல்லாளை அஞ்சுவான் அஞ்சும், மற்ற எஞ்ஞான்றும்
நல்ல்லார்க்கு நல்ல செயல்
நட்டார் குறைமுடியார், நன்றுஆற்றார் நல்நுதலாள்
பெட்டாங்கு ஒழுகு பவர்

மேற்கோள்கள்
-----------

1. ↑  சாமி சிதம்பரனார். (2000). தமிழர் வாழ்வும் வளர்ச்சியும். சென்னை: மணிவாசகர் பதிப்பகம். பக் 111.
2. ↑  சாமி சிதம்பரனார். (2000). தமிழர் வாழ்வும் வளர்ச்சியும். சென்னை: மணிவாசகர் பதிப்பகம். பக் 112.
3. ↑  சாமி சிதம்பரனார். (2000). தமிழர் வாழ்வும் வளர்ச்சியும். சென்னை: மணிவாசகர் பதிப்பகம். பக் 118.
வெவ்வேறு மிதவைகள்.

மிதவை
-----

கடல், ஆறு முதலியவற்றில் கப்பலிலோ, படகிலோ செல்லும்போது விபத்துகளைத் தவிர்க்க ஆபத்தான இடங்கள், பாறைகள், மற்றும் ஆழம் குறைந்த பகுதிகளைக் காட்டுவதற்கு பயன்படும் சாதனமே **மிதவை(Buoy)** ஆகும்.

### மிதவைகளின் வடிவம்

மிதவைகள் பொதுவாக கூம்பு வடிவிலும் உருளை வடிவிலும் இருக்கும்.

### மிதவைகளின் நிறம்

பாறைகள் இருக்குமிடம், ஆழம் குறைந்த இடம், மிக ஆபத்தான இடம், செல்ல வேண்டிய திசை போன்ற பலவற்றைக் குறிக்க மிதவைகளில் வெவ்வேறு நிறத்தில் வர்ணம் பூசப்பட்டிருக்கும். குறுக்காகவோ நெடுக்காகவோ பட்டை தீட்டுவதும் உண்டு. எண்களையும் குறிப்பிட்டிருப்பார்கள்.

### மிதவைகளில் விளக்குகள்

சில மிதவைகளில் விளக்குகள் இருக்கும். இரவு நேரங்களில் இவை பயன்படுகின்றன. மிதவையினுள்ளேயே அழுத்தநிலையில் வைக்கப்பட்டிருக்கும் வாயு இந்த விளக்குக்கு எரிபொருளாகப் பயன்படுகின்றது. மின்கலத்தின் மூலம் எரியும் மின்சார விளக்குகளும் சில மிதவைகளில் உண்டு. விளக்கு ஒளியின் நிறமும் அதன் அளவும் இடத்திற்கு ஏற்றவகையில் மாறுபடும். இவ்வாறு மிதவைகளின் மூலம் அவை குறிக்கும் செய்தியை மாலுமிகளுக்கு எச்சரிக்கை செய்கிறார்கள். இத்தகைய மிதவைகளை ஒருவகை கலங்கரை விளக்கம் என்றே சொல்லலாம்.

### மிதவைகளில் ஒலி

மணியோசை தொடர்ந்து கேட்கும் மிதவைகளும், ஊதல் ஒலி உண்டாக்கும் மிதவைகளும் உண்டு. பனி மூடியுள்ள பகுதிகளில் விளக்கு ஒளி சரியாகத் தெரிவதில்லை. அத்தகைய இடங்களில் மணியோசையாலோ, ஊதல் ஒலியாலோ எச்சரிக்கை செய்கின்றன.

#### மேற்கோள்கள்

* "குழந்தைகள் கலைக் களஞ்சியம்",1993, சென்னை:தமிழ் வளர்ச்சிக் கழகம்.

#### வெளி இணைப்புகள்

1. 
2. பரணிடப்பட்டது 2013-01-24 at the வந்தவழி இயந்திரம்
3. 
4. பரணிடப்பட்டது 2012-10-06 at the வந்தவழி இயந்திரம்
5. பரணிடப்பட்டது 2018-12-26 at the வந்தவழி இயந்திரம்
6. 
7. பரணிடப்பட்டது 2016-12-20 at the வந்தவழி இயந்திரம்
மிதாசு தொன்மத்தின் நதானியேல் ஹாவ்தோர்ன் பதிப்பில், மிதாசு தன் மகளைத் தொடும்போது அவள் தங்கச் சிலையாக மாறுகிறாள் (1893 பதிப்பிற்கான வால்டர் கிரேனின் சித்தரிப்பு)
**மிதாசு** (*Midas*, (/ˈmaɪdəs/; கிரேக்கம்: Μίδας) என்பவர் பிரிஜியாவின் அரச மரபில் குறைந்தபட்சம் மூன்று நபர்களில் ஒருவரின் பெயராகும்.

மிகவும் பிரபலமான **அரசர் மிதாசு** கிரேக்கத் தொன்மவியலில் தொட்டதெல்லாம் தங்கமாக்கும் வரம் பெற்றதாற்காக பிரபலமாக அறியப்படுகிறார். இது *கோல்டன் டச்* அல்லது *மிடாஸ் டச்* என்று அழைக்கப்பட்டது.  பிரிஜியன் நகரமான மிடேயம் இவரது நினைவாக பெயரிடப்பட்டது. பௌசானியாஸின் கூற்றுப்படி, அன்சிராவை ( இன்று அங்காரா என்று அறியப்படுகிறது) நிறுவிய மிதாசு இவராக இருக்கலாம்.  அரிசுடாட்டிலின் கூற்றுப்படி, மிதாசு தான் தொட்டதெல்லாம் தங்கமாக மாற வரம் பெற்று அதன் விளைவாக பட்டினியால் இறந்தார் என்று தொன்மக்கதை கூறுகிறது.  பிரிஜியன் தலைநகரான கோர்டியத்தை நிறுவிய பெருமை மிதாசு மற்றும் இவரது தந்தை கோர்டியாசு ஆகியோரைச் சேரும் என்று தொன்மங்கள் குறிப்பிடுகின்றன. இவர்கள் திரோயன் போருக்கு முன்பே கிமு 2 ஆம் ஆயிரமாண்டில் வாழ்ந்ததாக நம்பப்படுகிறது. இருப்பினும், ஓமர் மிதாசு அல்லது கோர்டியாசைக் குறிப்பிடவில்லை, அதற்குப் பதிலாக மற்ற இரண்டு பிரிஜியன் மன்னர்களான மைக்டன் மற்றும் ஓட்ரியசைக் குறிப்பிடுகிறார் .

கிமு 8 ஆம் நூற்றாண்டின் பிற்பகுதியில் மற்றொரு மன்னரான மிதாசு பிரிஜியாவை ஆட்சி செய்தார். பெரும்பாலான வரலாற்றாசிரியர்கள் இந்த மிதாசு, அசிரிய நூல்களில் முஷ்கியின் அரசர் என்று அழைக்கப்படும் *மிடாவின்* எனப்படும் நபர் என்று நம்புகிறார்கள். இவர் அதே காலகட்டத்தில் அசிரியா மற்றும் அதன் அனடோலியன் மாகாணங்களுடன் போரிட்டார். 

மூன்றாவது மிதாசு, பிரிஜியாவின் அரச குடும்பத்தின் உறுப்பினரும், கிரீசசின் ஆட்சியின் போது தற்செயலாக தனது சகோதரனைக் கொன்று பிரிஜியாவிலிருந்து தப்பி ஓடி லிடியாவில் தஞ்சம் புகுந்த அட்ராஸ்டசின் தாத்தா என எரோடோடசால் குறிப்பிடப்படுகிறார்.

குறிப்புகள்
-----------

1. ↑  In alchemy, the transmutation of an object into gold is known as *chrysopoeia*.
2. ↑  Pausanias 1.4.5.
3. ↑  Aristotle, Politics, 1.1257b.
4. ↑  See for example Encyclopædia Britannica; also: "Virtually the only figure in Phrygian history who can be recognized as a distinct individual", begins Lynn E. Roller, "The Legend of Midas", *Classical Antiquity,* **2**2 (October 1983):299–313.
**ஓய்வூதியர் நாள்** (Pensioners’ Day), இந்தியாவில் ஆண்டு தோறும் டிசம்பர் 17 ஆம் நாளன்று கொண்டாடப்படுகிறது. டிசம்பர் 17, 1982-ஆம் நாளில், இந்திய உச்ச நீதிமன்றம், ஓய்வூதியம் குறித்து வழங்கிய வரலாற்றுச் சிறப்புமிக்க தீர்ப்பினை நினைவுகூரும் வகையில் இந்நாள் ஒவ்வொரு ஆண்டும் ஓய்வூதியர்களால் இந்தியாவில் கொண்டாடப்படுகிறது.

வரலாறு
------

அரசுத் துறைகளில் பணி புரிந்து பணி ஓய்வு பெற்ற அரசு அலுவலர்கள் நிலை குறித்து பல்வேறு ஓய்வூதியர் சங்கங்கள் தாக்கல் செய்த வழக்குகள் மீது உச்சநீதிமன்றம் அளித்த தீர்ப்பில், ஓய்வூதியர்கள் அனைவரும் ஒரே சீரான வகுப்பைச் சேர்ந்தவர்கள் எனத் தீர்ப்பளித்துள்ளது. இதில் ஓய்வு பெற்ற தேதியை அடிப்படையாக வைத்து ஓய்வூதியப் பலன்களை வழங்குவதில் பாகுபாடு செய்வது, ஓய்வூதியர்களைப் பிரிவினைச் செய்வதற்கு ஒப்பாகும் என்றும், மேலும் இவ்வாறு பாகுபாடு காட்டுவது இந்திய அரசியலமைப்புச் சட்டம், பிரிவு 14-ஐ மீறுவதாகும் என்று 17 டிசம்பர் 1982 ஆண்டில் உச்சநீதிமன்றம், டி. எஸ். நகரா என்ற ஓய்வூதியர் தொடுத்த வழக்கில் வழங்கிய தீர்ப்பை மேற்கோள் காட்டி பல தீர்ப்புகள் வழங்கப்பட்டன. 

மேலும் டி. எஸ். நகரா வழக்கில் அப்போதைய உச்ச நீதிமன்ற நீதியரசர் ஒய். வி. சந்திரசூட் தலைமையிலான அரசியல் சாசன அமர்வில், 17 டிசம்பர் 1982 அன்று அளித்த உரிமை சாசனத் தீர்ப்பின் ஒரு பகுதியில், ஓய்வூதியம் என்பது, உழைத்த உழைப்பிற்கு கொடுக்கப்படாமல் நிறுத்தி வைக்கப்பட்ட ஊதியம் ஆகும் எனவும், அரசியல் அமைப்பு சட்டப்பிரிவுகள் 139 மற்றும் 148 (5)-இன் படி ஓய்வூதியம் என்பது ஓய்வூதியர்களுக்கு சொத்துரிமை போன்ற நிலைத்த சட்டபூர்வமான உரிமையாகும் என்றும் தெரிவித்தது.

ஆகவே ஒவ்வொரு ஆண்டும் டிசம்பர் 17-ஆம் நாள் ஓய்வூதியர் நாள், ஓய்வூதியர்களால் இந்தியா முழுவதும் கொண்டாடப்படுகிறது.

மேற்கோள்கள்
-----------

1. 1 2  "Pensioners' Day in India" (PDF).

வெளி இணைப்புகள்
---------------

* பரணிடப்பட்டது 2014-09-23 at the வந்தவழி இயந்திரம் ஓய்வூதியர்கள் சங்கங்கள்]
* இந்திய அரசின் ஓய்வூதியர்கள் இணையதளம்
* தமிழ்நாடு அரசின் ஓய்வூதியர்கள் இணையதளம்
* ஓய்வூதியர்கள் குறித்த மாநில கணக்காயரின் இணையதளம்

இதனையும் காண்க
--------------

* ஓய்வூதியம் (இந்தியா)
* பணிக்கொடை (தமிழ்நாடு அரசு)
* குடும்ப ஓய்வூதியம் (இந்தியா)
* ஓய்வூதியம் தொகுத்துப் பெறல் (தமிழ்நாடு அரசு)
* ஓய்வூதியர் குடும்ப பாதுகாப்பு நிதி
* ஓய்வூதியர்
* பணி ஓய்வு
* பங்களிப்பு ஓய்வூதியத் திட்டம்
* தமிழ்நாடு அரசு ஊழியர்களை வகைப்படுத்தல்
* தமிழ்நாடு அரசு ஊழியருக்கான நடத்தை விதிகள்
**நீடாமங்கலம் லெட்சுமி நாராயணபெருமாள் கோயில்** தமிழ்நாட்டில் திருவாரூர் மாவட்டம், நீடாமங்கலம் என்னும் ஊரில் அமைந்துள்ள பெருமாள் கோயிலாகும்.

வரலாறு
------

இக்கோயில் பதினெட்டாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் ஸ்ரீ லெட்சுமிநாராயண பெருமாள் சன்னதியும், ஆண்டாள், செங்கமலதாயார், ஆஞ்சநேயர் உபசன்னதிகளும் உள்ளன. இக்கோயிலில் மூன்று நிலை கொண்ட ராஜகோபுரம் உள்ளது. இக்கோயில் தொகுப்புக் கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிர்வகிக்கப்படுகிறது.

பூசைகள்
-------

இக்கோயிலில் பாஞ்சராத்திர முறைப்படி இரண்டு காலப் பூசைகள் நடக்கின்றன. பங்குனி மாதம் அட்சயதிருதியை முக்கிய திருவிழாவாக நடைபெறுகிறது. மார்கழி மாதம் வைகுண்ட ஏகாதசி திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**ஓய்மானாடு** என்பது சோழநாட்டுக்கும், தொண்டைநாட்டுக்கும் இடையில் பரந்து கிடந்த சங்ககால நாடுகளில் ஒன்றாகும். இதன் கிழக்கில் வங்கக்கடலும், மேற்கில் திருக்கோவலூரைத் தலைநகராகக் கொண்ட மலாடு என்னும் மலையமானாடு ஆகும். இடைக்கழி நாடு எனவும் இதனை வழங்கினர்.

சங்ககாலத்தில் **ஓய்மானாட்டுத்** தலைவன் நல்லியக்கோடன். இவன் ஓவியர் பெருமகன் என்று போற்றப்படுகிறான். 
ஓவியத்தை ஓவச் செய்தி என்பர். மற்றும் ஓவம் என்றும் குறிப்பிடுவர். ஒவியம் வரைவோரை *ஓவமாக்கள்* என்றும் குறிப்பிடுவர். இந்த ஓவியர் > ஓவர் என்னும் சொல்லுக்கும் ஓய்மான் என்னும் சொல்லுக்கும் தொடர்பு இல்லை. காரணம் நாட்டுமக்கள் ஓவியராக விளங்கினர் என்பது சாலாது.

‘ஓ’ என்னும் பெயர்ச்சொல் ஏரி நீரை அடைக்கும் மதகுப் பலகையைக் குறிக்கும்.

ஓய்மானாட்டில் ஏரிகள் அதிகம். எனவே ஏரிகளில் பல மதகுகள் ஓ-பலகையைக் கொண்டிருந்ததால் இதனை ஓய்மானாடு என்றனர். ஓய்மானாட்டின் தலைநகர் நன்மாவிலங்கை. மாவிலங்கை. இந்நாடு ஆழ்ந்த அகழிகளைக் கொண்டும், நெடிய மதில்களை கொண்டும் விளங்கியது.புறம் 379 இந்நாடே அருவாநாடு, அருவாவடதலை நாடு ஆகியவற்றை அடக்கியிருந்ததாக கருதுகின்றனர்.

இவற்றையும் காண்க
----------------

* ஓவியர் குடி

மேற்கோள்கள்
-----------

1. ↑  சிறுபாணாற்றுப்படை 122
2. ↑  அகநானூறு 5-20.
3. ↑  பட்டினப்பாலை 49
4. ↑  புனைவினை ஓவ மாக்கள் ஒள்அரங்கு ஊட்டிய துகிலிகை.
5. ↑  துனை செலல் தலைவாய் ஓ இறந்து வரிக்கும் காணுநர் வயாம் கட்கு இன் சேயாறு – மலைபடுகடாம் 475
6. ↑  பொருபுனல் தரூஉம் போக்கரு மரபின் தொன் மாவிலங்கை கருவொடு பெயரிய நன்மாவிலங்கை - சிறுபாணோற்றுப்படை 118-120
7. ↑  உ.வே. சாமிநாதய்யர் எழுதிய பத்துப்பாட்டு, புறநானூறு உரை
**இந்தியப் படைக்கலச் சட்டம், 1959**, பிரிவு 3(1) ன் படியும் மற்றும் 1962ம் ஆண்டின் படைக்கல விதிகளின் படியும் படைக்கல உரிமம் இன்றி எந்தவொரு நபரும் படைக்கலத்தை வைத்திருத்தல் கூடாது. இச் சட்டப்பிரிவு 3(2) ன் படி ஒரு நபர் மூன்று படைக்கலங்களுக்கு மேல் வைத்துக்கொள்ளக் கூடாது.

விதி எண் 3(2)ன் படி ரைபிள் கிளப்பில் ஆயுள் கால உறுப்பினராக இருக்கும் நபர் மூன்று படைக்கலங்கள் தவிர்த்து ஒரு ரைபிள் வைத்துக் கொள்ளலாம்.

தற்காப்பு, பயிர் பாதுகாப்பு, கால் நடைபாதுகாப்பு, விளையாட்டுகளில் பங்கெடுத்துக் கொள்ளுதல் போன்ற தகுதியான காரணங்களுக்காக மட்டுமே படைக்கல உரிமங்கள் வழங்கப்படுகின்றன.

தடை செய்யப்படாத துப்பாக்கிகள், ரைபிள், ரிவால்வர், பிஸ்டல் போன்ற படைக்கலங்களுக்கு மாவட்ட ஆட்சித் தலைவர் / மாவட்ட வருவாய் அலுவலர் உரிமம் வழங்கும் அலுவலர்களாக இருப்பார்கள்.

பொதுவாக படைக்கல உரிமங்கள் மூன்றாண்டு காலத்திற்கு செல்லதக்கதாகும். குறிப்பிட்ட காரணங்களுக்காக குறைந்த காலத்திற்கும் உரிமம் வழங்கிடலாம். ஒரு உரிமம் எவ்வளவு காலத்திற்கு வழங்கப்பட்டதோ, அதே கால அளவிற்கு தொடர்ந்து புதுப்பிக்கப்பட வேண்டும். (பிரிவு 15)

படைக்கலத்தை விற்கவும் மாற்றம் செய்யவும் உரிமம் பெற்ற நபர் சம்பந்தபட்ட உரிமம் வழங்கிய அதிகாரியின் முன் அனுமதி பெற வேண்டும். படைக்கல உரிமம் பெற்ற நபர் காலமாகிவிட்டால் படைக்கலம் உடனடியாக அருகில் உள்ள காவல் நிலையத்திலோ அல்லது படைக்கல கிடங்கிலோ பாதுகாப்பாக ஒப்படைக்கப்படவேண்டும். மேலும் கலவர காலங்களில் படைக்கலங்களை அரசிடம் ஒப்படைக்க வேண்டும் என அறிவிக்கும் போது, படைக்கலங்கள் வைத்திருப்பவர்கள் அதனை உடனடியாக காவல் நிலையங்களில் ஒப்படைக்க வேண்டும்

மேற்கோள்கள்
-----------

1. ↑  "INDIAN ARMS ACT 1959". 2015-05-15 அன்று மூலம் பரணிடப்பட்டது. 2017-09-19 அன்று பார்க்கப்பட்டது.
2. ↑  "INDIAN ARMS RULES 1962". 2017-09-20 அன்று மூலம் பரணிடப்பட்டது. 2017-09-19 அன்று பார்க்கப்பட்டது.